زِندگی دْرچکے۔۔۔۔۔۔۔۔۔۔مَساق نامرا
جوڑی یے شانتُل نِشتگ ماں سرشاہءِ سَرا
موسُمے موتکی شِنگ ءُ تالان اِنت ھَر گْورا
چُنکی اِش میر ءِ لاڑُکیں بچّاں بُرتگ اَنت
چہ کُدو ءَ چے پُلّی پونزیگ اِش زُرتگ اَنت
تَلک چیر اَنتءُ بِٹ گوں کیرُکّاں جاڑی اِنت
گْوات کشّان ءُ گوں وتی رِپکاں ساڑی اِنت
سوزمان زِند ءِ مھر ءُ وشّی ءِ تاڑی اِنت
تاکچنڈ اِنت ءُ دْرچک بے تاکی بْرھنگ اِنت
آزمان باریں پہ کئ داباں تُنّگ اِنت
شانتُل ءِ جوڑی موتک الھان کنت پْراھگ ءَ
شپ نہ دِرّیت ھم سْیہ بزیں رنگ ءِ جامگءَ
نیکہ ماھے چہ در کپیت سِتْراں موجِریں
دْرپش دنت نیکہ روچ گوں بْرانزاں اشکریں
پْروش دنت نیکہ نپت گم ءِ کوھاں تیھُریں
داشت کنت نیکہ تیراں دُمبال ءِ شِل سَریں
نہ چراگے ءُ نیکہ ڈیوا یے تْران کنت
نے ھُداوند گوں شانتُلواں دِیوان کنت
گْران ءُ سنگینیں جیڑھاں نے آسان کنت
نیکہ سیت ءَ را میر ءِ بچّ ءِ تاوان کنت
جوڑی یے شانتُل نِشتگ ماں سرشاہ ءِ سرا
چُنکی اِش میر ءِ لاڑُکیں بچّاں بُرتگ اَنت
ڈبّ کُڈّواں چُنکی نازُرکیں کپتگ اَنت
مھر ءُ دوستی ءِ ساھتاں چے پشتکپتگنت
کُنج ءَ کُڈّو ءِ لاپ ء ھمشامی وپتگ اَنت
بے کُدو ءَ چوں پیم بنت آجوئیں چِراگ
انچو بے دریا ءَ کہ بے مانا اَنت شاگ
بے سر ءَ انچو کہ نہ دنت مانا شاھی پاگ
زِندگی پورا مھتل اِنت دیم ءَ ھم نہ روت
نہ کہ میر تھت ءِ ویل کنت وشّیں گندلاں
ٹگّ ءُ پڑّاھیں رھبر ءُ بیل ءُ ھمبلاں
نیکہ بچّیگاں پنت دنت چُنکِیاں بر اِت
آجوئیں مُرگاں پہ مُدام آجوئ دَئیت
نے کَسے پْروشیت مُھکمیں تھت ءِ پادگاں
نے پُلیت چُنکِیاں چَرے میر ءِ زادگاں
زِندگی دْرچکے، دْرچک ءِ سرشاہ ءَ شاتُلنت
پہ بھارگاہ ءُ پہ وتی چُنکیاں زَر اَنت
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔